Rassie (weer) in die leeukuilRassie Erasmus (Foto: sudrugby.com) Rassie Erasmus se laaste dag by die Suid-Afrikaanse Rugby-unie (Saru) het nog nie aangebreek nie en sy trek is dalk al op die skip op pad na Ierland waar daar baie hoë verwagtinge is oor hoe hy ( en Jacques Nienaber) by Munster sal vaar. Die loting vir aanstaande seisoen se Kampioeneliga is Woensdag gedoen. Munster het aan die diep kant beland, want dié Ierse provinsie ding saam met die nuwe Franse Top14-kampioenspan Racing 92, Leicester Tigers en die Glasgow Warriors in ŉ groep mee. En Erasmus moet kom red, want Munster is in tamatiestraat. Erasmus, wat as Munster se direkteur van rugby aangestel is, is baie geloof vir die werk wat hy by Saru gedoen het, maar op die oog af het dinge al hoe meer agteruit geloop. Die Bokke het maar geploeter teen ŉ verswakte Ierse span; die Suid-Afrikaanse ‘A’-span is twee keer bloedneus gegee deur die Engelse Saxons, die Junior Springbokke was bra eina by die o.20-Wêreldtoernooi in Manchester en het twee keer (erg) slae gekry teen Argentinië en ook teen Engeland. Vooraf is daar gesê talentvol die groep is, nou word daar gesê ‘hou hulle maar volgende jaar dop’. En wat gaan in ons vroue-rugby aan? Alles kan natuurlik voor Erasmus se deur gelê word nie, want dit kan nie maklik wees om rugby in Suid-Afrika te dien nie. Daar is alewig iemand wat oor jou skouer loer, daar is oningeligte politici (soos Tony Ehrenreich) wat ŉ eiertjie oor alles te lê het en dan praat ek nie eers van wat in Saru se raadsale aangaan nie. Almal wil baas wees, almal weet van beter. Dié dinge moes ŉ baie groot rol gespeel het, maar dis nie die rede waarom die meeste spanne, op senior- en junior vlak, steeds by stampkar-rugby (ek sluit die Lions vanselfsprekend hier uit) vasgehaak het nie. Iemand moes tog ŉ leidende rol gespeel het, iemand mos tog vir die afrigters laat weet het hulle gebruik nog 2007 se bloudruk, iemand moet tog pa staan daarvoor? Erasmus se waarde sal nou besef word, ­want Munster het ook probleme, op en van die veld af. Die span het ŉ groot insinking beleef, spankeuses en afrigting word bevraagteken en hulle is op soek na ŉ vars briesie, soos die Samoaan Pat Lam by Connacht. Nou stap Erasmus in daardie Munster-leeukuil in.